title: 2011/465/UE: Deċiżjoni tal-Kunsill tat- 18 ta’ Lulju 2011 li temenda l-miżuri xierqa stabbiliti mid-Deċiżjoni 2009/618/KE dwar il-konklużjoni tal-proċedura ta’ konsultazzjoni mar-Repubblika tal-Ginea taħt l-Artikolu 96 tal-Ftehim ta’ Cotonou u li tħassarha

text:
               27.7.2011

               MT

               Il-Ġurnal Uffiċjali tal-Unjoni Ewropea

               L 195/2

         DEĊIŻJONI TAL-KUNSILL
   tat-18 ta’ Lulju 2011
   li temenda l-miżuri xierqa stabbiliti mid-Deċiżjoni 2009/618/KE dwar il-konklużjoni tal-proċedura ta’ konsultazzjoni mar-Repubblika tal-Ginea taħt l-Artikolu 96 tal-Ftehim ta’ Cotonou u li tħassarha
   (2011/465/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim ta’ Sħubija bejn l-Istati tal-Afrika, tal-Karibew u tal-Paċifiku min-naħa waħda, u l-Komunità Ewropea u l-Istati Membri tagħha, min-naħa l-oħra, ffirmat f’Cotonou fit-23 ta’ Ġunju 2000 (1) u rrevedut f’Ouagadougou fit-22 ta’ Ġunju 2010 (2) (minn issa “il-Ftehim ta’ Sħubija AKP-UE”), u b’mod partikolari l-Artikolu 96 tiegħu,
   Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, imlaqqa’ fi ħdan il-Kunsill, dwar il-miżuri li għandhom jittieħdu u l-proċeduri li għandhom jiġu segwiti għall-applikazzjoni tal-Ftehim ta’ Sħubija AKP-KE (3), u b’mod partikolari l-Artikolu 3 tiegħu,
   Wara li kkunsidra l-proposta tal-Kummissjoni Ewropea,
   Bi qbil mar-Rappreżentant Għoli tal-UE għall-Affarijiet Barranin u l-Politika tas-Sigurtà,
   Billi:

               (1)

               Ir-Repubblika tal-Ginea għamlet progress fl-implimentazzjoni tal-impenji deskritti fl-ittra li tinsab fl-Anness tad-Deċiżjoni tal-Kunsill 2009/618/KE tas-27 ta’ Lulju 2009 (4) dwar il-konklużjoni tal-proċedura ta’ konsultazzjoni mar-Repubblika tal-Ginea taħt l-Artikolu 96 tal-Ftehim ta’ Cotonou, it-twettiq ta’ liema impenji hija kundizzjoni għat-tneħħija tal-miżuri korrispondenti.

               (2)

               Ir-Repubblika tal-Ginea rreġistrat progress fil-proċess ta’ tranżizzjoni lejn ir-ritorn għall-ordni kostituzzjonali u l-istabbiliment ta’ reġim demokratiku, b’mod partikolari bis-saħħa tal-ħatra ta’ president permezz ta’ elezzjonijiet presidenzjali liberi u trasparenti, u n-nomina ta’ gvern ċivili.

               (3)

               L-organizzazzjoni ta’ elezzjonijiet presidenzjali u l-ħatra ta’ president ġdid jikkostitwixxu twettiq parzjali tal-aħħar stadju definit fl-anness għall-ittra mehmuża mad-Deċiżjoni 2009/618/KE.

               (4)

               Ir-raba’ u l-aħħar stadju li jimmarka t-tmiem tat-tranżizzjoni mhux ser jintlaħaq sas-27 ta’ Lulju 2011, id-data ta’ skadenza tad-Deċiżjoni 2009/618/KE.

               (5)

               Għaldaqstant, għandhom jiġu aġġornati, fid-dawl tal-progress irreġistrat fir-ritorn għall-ordni kostituzzjonali, il-miżuri xierqa biex jittieħed f’kunsiderazzjoni l-progress miksub, billi tiġi mħassra d-Deċiżjoni 2009/618/KE,

         ADOTTA DIN ID-DEĊIŻJONI:
   Artikolu 1
   Il-miżuri xierqa previsti skont il-punt (c) tal-Artikolu 96(2) tal-Ftehim ta’ Sħubija AKP-UE huma ppreċiżati fl-ittra li tinsab fl-Anness għal din id-Deċiżjoni.
   Artikolu 2
   Id-Deċiżjoni 2009/618/KE hija mħassra.
   Artikolu 3
   Din id-Deċiżjoni tidħol fis-seħħ fil-jum meta tiġi adottata.
   Hija tiskadi fid-19 ta’ Lulju 2012.
   Hija għandha tiġi eżaminata mill-ġdid wara perjodu indikattiv ta’ 6 xhur jekk ikun il-każ abbażi tal-konklużjonijiet ta’ missjoni fuq il-post tal-Unjoni Ewropea.

      Magħmul fi Brussell, it-18 ta’ Lulju 2011.

            Għall-Kunsill

            Il-President

         C. ASHTON

      (1)  ĠU L 317, 15.12.2000, p. 3.

      (2)  ĠU L 287, 4.11.2010, p. 3.

      (3)  ĠU L 317, 15.12.2000, p. 376.

      (4)  ĠU L 214, 19.8.2009, p. 34.

      ANNESS

         ABBOZZ TA’ ITTRA
         Sur President,
         Sur Prim Ministru,
         L-Unjoni Ewropea tilqa’ b’sodisfazzjon il-progress miksub mir-Repubblika tal-Ginea fir-ritorn lejn l-ordni kostituzzjonali, b’mod partikolari wara l-konklużjoni paċifika tal-elezzjoni presidenzjali fl-2010 u l-ħatra ta’ President leġittimu u ta’ gvern ċivili. L-elezzjoni presidenzjali li għadha kif tintemm tikkostitwixxi l-ewwel proċess elettorali verament miftuħ u kompetittiv sa mill-indipendenza tal-Ginea, u timmarka stadju kruċjali fir-ritorn lejn il-leġittimità demokratika.
         Issa qegħdin tiffaċċjaw l-isfida enormi biex tpoġġu lil pajjiżkom fit-triq tal-istabbiltà u t-tkabbir ekonomiku, u qed twettqu din ir-responsabbiltà bl-adozzjoni ta’ programm ta’ riformi ambizzjużi. Konxju mid-diffikultajiet ekonomiċi u soċjali li qiegħda taffaċċja r-Repubblika tal-Ginea, u sabiex jappoġġjakom f’din il-fażi aħħarija iżda importanti ta’ tranżizzjoni politika, il-Kunsill tal-Unjoni Ewropea ddeċieda li jirrevedi l-kundizzjonijiet marbuta mal-aħħar stadju tal-issuktar tal-kooperazzjoni bejn l-Unjoni Ewropea u r-Repubblika tal-Ginea, b’mod partikolari l-iffirmar tad-Dokument dwar l-Istrateġija tal-Pajjiż u tal-Programm Nazzjonali Indikattiv (DSP/PIN) għall-10 Fond Ewropew tal-Iżvilupp (FEI) li se jkopri l-kooperazzjoni mar-Repubblika tal-Ginea sal-2013.
         Skont din id-Deċiżjoni, l-Unjoni Ewropea se tkun tista’ tiffirma d-DSP/PIN mar-Repubblika tal-Ginea ladarba daawn jiġu ffinalizzati u wara li l-awtoritajiet tal-Ginea jibagħtu komunikazzjoni formali lill-Unjoni Ewropea li tippreżenta kalendarju dettaljat, imfassal u adottat mill-awtoritajiet kompetenti, li jispeċifika d-dati u l-istadji għaż-żamma tal-elezzjonijiet leġiżlattivi qabel tmiem l-2011.
         Wara l-iffirmar tad-DSP/PIN, il-fondi ta’ appoġġ dirett għall-popolazzjonijiet, destinati għas-servizzi soċjali bażiċi, jistgħu jiġu rilaxxati. Il-gwida teknika tal-proġetti u l-programmi l-oħra previsti f’dawn id-dokumenti, kif ukoll operazzjonijiet eventwali ġodda tal-Bank Ewropew tal-Investiment (BEI) (1), tkun tista’ tkompli wkoll, iżda r-rilaxx tal-fondi mhux se tkun possibbli ħlief wara li jinżammu l-elezzjonijiet leġiżlattivi liberi u trasparenti.
         L-Unjoni Ewropea tikkunsidra li għalkemm l-elezzjonijet presidenzjali huma fundamentali għat-tranżizzjoni demokratika, l-elezzjonijiet leġiżlattivi u l-istabbiliment ta’ Assemblea ġdida eletta b’mod demokratiku jibqgħu deċiżivi biex titwettaq it-tranżizzjoni u jkun stabbilit qafas demokratiku sħiħ. L-Unjoni Ewropea għadha kunfidenti fil-fatt li l-elezzjonijiet leġiżlattivi se jseħħu mhux aktar tard mill-aħħar trimestru tas-sena 2011, kif iddikjarat mill-awtoritajiet tal-Ginea, u għadha disponibbli biex tappoġġja finanzjarjament l-organizzazzjoni tal-elezzjonijiet (għal total indikattiv ta’ EUR 5 miljun).
         L-Unjoni Ewropea timpenja ruħha li tkompli djalogu politiku regolari mal-gvern tal-Ginea fil-qafas tal-Artikolu 8 tal-Ftehim ta’ Cotonou, dwar l-elementi essenzjali ta’ dan il-Ftehim previsti fl-Artikolu 9 tiegħu, b’mod partikolari d-drittijiet tal-bniedem, il-prinċipji demokratiċi u l-Istat tad-dritt, kif ukoll ir-rikonċiljazzjoni nazzjonali, it-tmiem tal-impunità u r-riformi fil-qasam tat-tmexxija politika, ġudizzjarja u ekonomika u r-riforma tas-settur tas-sigurtà.
         Il-gvern tar-Repubblika tal-Ginea jista’ jkompli jiddependi fuq l-appoġġ u l-għajnuna tal-Unjoni Ewropea fil-mixja ambizzjuża ta’ ritorn lejn it-tkabbir ekonomiku sostenibbli u l-benesseri tal-populazzjoni tagħha.
         Dejjem tagħkom, …

            Magħmul fi Brussell, il- …

               Għall-Unjoni Ewropea, …

         ANNESS

            SKEDA TAL-IMPENJI

                     Impenji tal-Ginea

                     Impenji tal-UE

                                 1.

                                 Kalendarju dettaljat (data u stadji preliminari/operazzjonijiet preparatorji), imfassal u adottat mill-awtoritajiet kompetenti, għaż-amma tal-elezzjonijiet leġiżlattivi qabel tmiem l-2011.

                                 1.1.

                                 L-iffirmar tal-10 FEI tad-DSP/PIN wara tmiem l-ipprogrammar tiegħu.

                                 1.2.

                                 Il-gwida teknika tal-proġetti/programmi previsti fl-imsemmi DSP/PIN.

                                 1.3.

                                 Ir-rilaxx tal-fondi b'appoġġ dirett għall-popolazzjonijiet.

                                 2.

                                 Iż-żamma ta’ elezzjonijiet leġiżlattivi liberi u trasparenti.

                                 2.1.

                                 Deċiżjonijiet ta’ finanzjament u l-implimentazzjoni effettiva tal-proġetti/programmi li jifdal tal-10 FEI.

         (1)  Il-miżura ma tapplikax għall-operazzjonijiet ta’ għajnuna ta’ tnaqqis tal-piż li diġà inbdew mill-BEI fil-qafas tal-Inizjattiva Pajjiżi Foqra Imdejna Ħafna, u inkluż il-maħfra tal-arretrati fuq is-self tal-FEI ġestit mill-BEI.


title: 2013/702/UE: Deċiżjoni tal-Kunsill tas- 7 ta’ Ottubru 2013 dwar l-iffirmar, f’isem l-Unjoni Ewropea u l-Istati Membri tagħha, u l-applikazzjoni provviżorja tal-Protokoll għall-Ftehim dwar il-Kooperazzjoni u l-Unjoni Doganali bejn il-Komunità Ekonomika Ewropea u l-Istati Membri tagħha, minn naħa waħda, u r-Repubblika ta’ San Marino, min-naħa l-oħra, rigward il-parteċipazzjoni, bħala parti kontraenti, tar-Repubblika tal-Kroazja, wara l-adeżjoni tagħha mal-Unjoni Ewropea

text:
               3.12.2013

               MT

               Il-Ġurnal Uffiċjali tal-Unjoni Ewropea

               L 322/1

         DEĊIŻJONI TAL-KUNSILL
   tas-7 ta’ Ottubru 2013
   dwar l-iffirmar, f’isem l-Unjoni Ewropea u l-Istati Membri tagħha, u l-applikazzjoni provviżorja tal-Protokoll għall-Ftehim dwar il-Kooperazzjoni u l-Unjoni Doganali bejn il-Komunità Ekonomika Ewropea u l-Istati Membri tagħha, minn naħa waħda, u r-Repubblika ta’ San Marino, min-naħa l-oħra, rigward il-parteċipazzjoni, bħala parti kontraenti, tar-Repubblika tal-Kroazja, wara l-adeżjoni tagħha mal-Unjoni Ewropea
   (2013/702/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207 u l-Artikolu 352, flimkien mal-Artikolu 218(5) u t-tieni subparagrafu tal-Artikolu 218(8),
   Wara li kkunsidra l-Att tal-Adeżjoni tal-Kroazja, u b’mod partikolari, it-tieni subparagrafu tal-Artikolu 6(2) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fl-14 ta’ Settembru 2012, il-Kunsill awtorizza lill-Kummissjoni sabiex tiftaħ negozjati mar-Repubblika ta’ San Marino għall-adattament, permezz ta’ Protokoll, tal-Ftehim ta’ Kooperazzjoni u Unjoni Doganali bejn il-Komunità Ekonomika Ewropea u l-Istati Membri tagħha, minn naħa waħda, u r-Repubblika ta’ San Marino, min-naħa l-oħra (1), rigward il-parteċipazzjoni tal-Kroazja bħala parti kontraenti, fid-dawl tal-adeżjoni tagħha mal-Unjoni (“il-Protokoll”).

               (2)

               In-negozjati dwar il-Protokoll saru mill-Kummissjoni u ġew konklużi reċentament.

               (3)

               Il-Protokoll għandu jiġi ffirmat f’isem l-Unjoni, suġġett għall-konklużjoni tiegħu f’data aktar tard.

               (4)

               Il-Kroazja aderiet mal-Unjoni fl-1 ta’ Lulju 2013.

               (5)

               Fid-dawl tal-adeżjoni tal-Kroazja fl-Unjoni u biex tiġi żgurata l-parteċipazzjoni tagħha bħala parti kontraenti fil-Ftehim mid-data tal-adeżjoni tagħha, il-Protokoll għandu jiġi applikat provviżorjament minn dik id-data,

         ADOTTA DIN ID-DEĊIŻJONI:
   Artikolu 1
   L-iffirmar f’isem l-Unjoni Ewropea u l-Istati Membri tagħha tal-Protokoll għall-Ftehim dwar il-Kooperazzjoni u l-Unjoni Doganali bejn il-Komunità Ekonomika Ewropea u l-Istati Membri tagħha, minn naħa waħda, u r-Repubblika ta’ San Marino, min-naħa l-oħra, dwar il-parteċipazzjoni tal-Kroazja bħala parti kontraenti, wara l-adeżjoni tagħha mal-Unjoni Ewropea, huwa b’dan awtorizzat, suġġett għall-konklużjoni tal-imsemmi Protokoll.
   It-test tal-Protokoll huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina lill-persuna(i) bis-setgħa li jiffirmaw il-Protokoll f’isem l-Unjoni.
   Artikolu 3
   Il-Protokoll għandu jiġi applikat fuq bażi provviżorja, skont l-Artikolu 5, mill-1 ta’ Lulju 2013, sakemm jitlestew il-proċeduri għall-konklużjoni tiegħu.
   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-7 ta’ Ottubru 2013.

            Għall-Kunsill

            Il-President

         J. BERNATONIS

      (1)  ĠU L 84, 28,3.2002, p. 43.


title: Deċiżjoni tal-Kunsill ta' l- 1 ta' Diċembru 2005 li temenda d-Deċiżjoni 1999/70/KE dwar l-awdituri esterni tal-banek ċentrali nazzjonali, fir-rigward ta' l-awdituri esterni tal-Bank Ċentrali u l-Awtorità għas-Servizzi Finanzjarji ta' l-Irlanda

text:
               29.6.2006

               MT

               Il-Ġurnal Uffiċjali ta’ l-Unjoni Ewropea

               121

         DEĊIŻJONI TAL-KUNSILL
   ta' l-1 ta' Diċembru 2005
   li temenda d-Deċiżjoni 1999/70/KE dwar l-awdituri esterni tal-banek ċentrali nazzjonali, fir-rigward ta' l-awdituri esterni tal-Bank Ċentrali u l-Awtorità għas-Servizzi Finanzjarji ta' l-Irlanda
   (2005/866/KE)
   IL-KUNSILL TA' L-UNJONI EWROPEA,
   Wara li kkunsidra l-Protokoll dwar l-Istatut tas-Sistema Ewropea tal-Banek Ċentrali u tal-Bank Ċentrali Ewropew, anness mat-Trattat li jistabbilixxi l-Komunità Ewropea, u b'mod partikolari l-Artikolu 27.1 tiegħu,
   Wara li kkunsidra r-Rakkomandazzjoni ECB/2005/10 tal-Bank Ċentrali Ewropew tas-26 ta' Ottubru 2005 lill-Kunsill ta' l-Unjoni Ewropea dwar l-awdituri esterni tal-Bank Ċentrali u l-Awtorità għas-Servizzi Finanzjarji ta' l-Irlanda (1),
   Billi:

               (1)

               Il-kontijiet tal-Bank Ċentrali Ewropew (BĊE) u tal-banek ċentrali nazzjonali ta' l-Eurosystem jiġu verifikati minn awdituri esterni indipendenti rakkomandati mill-Kunsill Governattiv tal-BĊE u approvati mill-Kunsill ta' l-Unjoni Ewropea.

               (2)

               Il-mandat ta' l-awdituri esterni attwali tal-Bank Ċentrali u l-Awtorità għas-Servizzi Finanzjarji ta' l-Irlanda skada u mhuwiex sejjer jiġi mġedded. Għalhekk jeħtieġ li jinħatru awdituri esterni mis-sena finanzjarja 2005.

               (3)

               Il-Bank Ċentrali u l-Awtorità għas-Servizzi Finanzjarji ta' l-Irlanda għażlu lill-Deloitte & Touche bħala l-awdituri esterni tiegħu mill-bidu tas-sena finanzjarja 2005, u l-BĊE jikkunsidra li huma jissodisfaw ir-rekwiżiti neċessarji għall-ħatra.

               (4)

               Il-Kunsill Governattiv tal-BĊE irrakkomanda li l-mandat ta' l-awdituri esterni għandu jkun ta' tliet snin u li jkun jista' jiġi estiż.

               (5)

               Huwa kunsiljabbli li tiġi segwita r-rakkomandazzjoni tal-Kunsill Governattiv tal-BĊE u li tiġi emendata d-Deċiżjoni tal-Kunsill 1999/70/KE (2) tal-25 ta' Jannar 1999 għal dan l-iskop,

         IDDEĊIEDA KIF ĠEJ:
   Artikolu 1
   L-Artikolu 1(5) tad-Deċiżjoni 1999/70/KE għandu jinbidel b'dan li ġej:

      “5.   Deloitte & Touche huma hawnhekk approvati bħala awdituri esterni tal-Bank Ċentrali u l-Awtorità għas-Servizzi Finanzjarji ta' l-Irlanda mis-sena finanzjarja 2005 għal perjodu ta' tliet snin, bil-possibbiltà ta' estensjoni.”

   Artikolu 2
   Din id-Deċiżjoni għandha tiġi notifikata lill-Bank Ċentrali Ewropew.
   Artikolu 3
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.

      Maghmula fi Brussel, nhar l-1 ta' Diċembru 2005.

            Ghall-Kunsill

            Il-President

         A. MICHAEL

      (1)  ĠU C 277, 10.11.2005, p. 30.

      (2)  ĠU L 22, 29.1.1999, p. 69. Deċiżjoni kif l-aħħar emendata bid-Deċiżjoni 2005/512/KE (ĠU L 187, 19.7.2005, p. 20).


title: Deċiżjoni tal-Kunsill (PESK) 2017/301 tas-17 ta' Frar 2017 li testendi l-mandat tar-Rappreżentant Speċjali tal-Unjoni Ewropea għas-Saħel

text:
               21.2.2017

               MT

               Il-Ġurnal Uffiċjali tal-Unjoni Ewropea

               L 43/225

         DEĊIŻJONI TAL-KUNSILL (PESK) 2017/301
   tas-17 ta' Frar 2017
   li testendi l-mandat tar-Rappreżentant Speċjali tal-Unjoni Ewropea għas-Saħel
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-7 ta' Diċembru 2015, il-Kunsill adotta d-Deċiżjoni (PESK) 2015/2274 (1) li taħtar lis-Sur Ángel LOSADA FERNÁNDEZ bħala r-Rappreżentant Speċjali tal-Unjoni Ewropea (RSUE) għas-Saħel. Il-mandat tar-RSUE ser jiskadi fit-28 ta' Frar 2017.

               (2)

               Jenħtieġ li l-mandat tar-RSUE jiġi estiż għal perijodu ieħor ta' 16-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif stipulat fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   1.   Il-mandat tas-Sur Ángel LOSADA FERNÁNDEZ bħala r-RSUE għas-Saħel huwa estiż sat-30 ta' Ġunju 2018. Il-Kunsill jista' jiddeċiedi li l-mandat tar-RSUE jintemm qabel, abbażi ta' proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   2.   Għall-finijiet tal-mandat tar-RSUE, is-Saħel huwa definit li jinkludi l-fokus primarju tal-Istrateġija tal-UE għas-Sigurtà u l-Iżvilupp fis-Saħel (“l-Istrateġija”) u l-Pjan ta' Azzjoni Reġjonali (“il-PAR”) tagħha, jiġifieri l-Burkina Faso, iċ-Chad, il-Mali, il-Mauritania u n-Niġer. Għal kwistjonijiet b'implikazzjonijiet reġjonali aktar estensivi, ir-RSUE għandu jfittex kuntatti mal-pajjiżi tal-Baċir tal-Lag Chad u pajjiżi oħrajn u entitajiet reġjonali jew internazzjonali lil hinn mis-Saħel, inkluż il-Magreb, l-Afrika tal-Punent u l-Golf tal-Guinea, kif adatt.
   Artikolu 2
   Objettivi tal-politika
   1.   Il-mandat tar-RSUE għandu jkun ibbażat fuq l-objettiv tal-politika tal-Unjoni b'rabta mas-Saħel li jsir kontribut attiv għall-isforzi reġjonali u internazzjonali biex jinkisbu paċi, sigurtà u żvilupp dejjiema fir-reġjun. Barra minn hekk, ir-RSUE għandu jimmira li jsaħħaħ il-kwalità, l-intensità u l-impatt tal-involviment multidimensjonali tal-Unjoni fis-Saħel.
   2.   Ir-RSUE għandu jikkontribwixxi għall-iżvilupp u l-implimentazzjoni tal-isforzi kollha tal-Unjoni fir-reġjun, b'mod partikolari fil-qasam politiku, ta' sigurtà u ta' żvilupp, inkluż l-Istrateġija u l-PAR tagħha, u għall-koordinazzjoni tal-istrumenti rilevanti kollha għall-azzjonijiet tal-Unjoni.
   3.   Għandha tingħata prijorità lill-Mali u lill-istabbilizzazzjoni tiegħu fit-tul u lid-dimensjonijiet reġjonali tal-konflitt, f'koordinazzjoni mad-delegazzjoni tal-UE u partijiet interessati rilevanti oħrajn, inklużi Stati Membri, il-Kummissjoni u s-Servizz Ewropew għall-Azzjoni Esterna (SEAE).
   4.   L-objettivi tal-politika tal-Unjoni għandu jkollhom l-għan li, permezz tal-użu koordinat u effettiv tal-istrumenti kollha tagħha, jippromwovu r-ritorn tal-Mali u tal-poplu tiegħu lejn triq ta' paċi, rikonċiljazzjoni, sigurtà u żvilupp.
   5.   Għandha tingħata attenzjoni xierqa għal li jingħata kontribut għat-tisħiħ tal-isforzi ta' koordinazzjoni bejn il-pajjiżi tas-Saħel fl-oqsma tas-sigurtà u l-iżvilupp, b'mod partikolari tal-G5 Saħel.
   Artikolu 3
   Mandat
   1.   Sabiex jinkisbu l-objettivi tal-politika tal-Unjoni b'rabta mas-Saħel, il-mandat tar-RSUE għandu jkun li:

               (a)

               jikkontribwixxi b'mod attiv għall-implimentazzjoni tal-Istrateġija u l-PAR tagħha u għall-koordinazzjoni u l-iżvilupp ulterjuri tal-approċċ komprensiv tal-Unjoni lejn il-kriżi reġjonali, bl-għan li jsaħħaħ il-koerenza u l-effettività globali tal-attivitajiet tal-Unjoni fis-Saħel;

               (b)

               ifittex kuntatti mal-partijiet ikkonċernati rilevanti kollha fir-reġjun, il-gvernijiet, l-organizzazzjonijiet reġjonali, b'mod partikolari l-G5 Saħel, l-organizzazzjonijiet internazzjonali, is-soċjetà ċivili u d-dijaspori, inkluż mal-pajjiżi kollha tal-Magreb u l-Baċir tal-Lag Chad, bl-għan li jippromwovi l-objettivi tal-Unjoni u jikkontribwixxi għal intendiment aħjar tar-rwol tal-Unjoni fis-Saħel;

               (c)

               jirrappreżenta u jippromwovi l-interessi u l-viżibbiltà tal-Unjoni f'fora reġjonali u internazzjonali rilevanti, inkluż il-parteċipazzjoni fil-Comité de Suivi tal-Ftehim ta' Paċi tal-Mali, u jiffaċilita azzjoni tal-Unjoni kompensiva u kkoordinata bis-sħiħ fir-reġjun permezz tal-istrumenti rilevanti kollha, inklużi l-assistenza għall-iżvilupp, l-attivitajiet tal-Istati Membru u l-appoġġ mill-Unjoni għall-immaniġġar tal-kriżijiet u l-prevenzjoni tal-konflitti permezz tal-missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM Mali), il-missjoni tal-PSDK tal-Unjoni Ewropea fil-Mali (EUCAP Sahel Mali) u l-missjoni tal-PSDK tal-Unjoni Ewropea fin-Niġer (EUCAP Sahel Niger);

               (d)

               iżomm kooperazzjoni mill-qrib man-Nazzjonijiet Uniti (NU), b'mod partikolari mar-Rappreżentant Speċjali tas-Segretarju Ġenerali għall-Afrika tal-Punent u s-Saħel, ir-Rappreżentant Speċjali tas-Segretarju Ġenerali u l-Kap tal-Missjoni Multidimensjonali Integrata tan-Nazzjonijiet Uniti għall-Istabbilizzazzjoni fil-Mali (MINUSMA), l-Unjoni Afrikana (UA), b'mod partikolari r-Rappreżentant Għoli tal-UA għall-Mali u għas-Saħel, il-G5 Saħel, il-Komunità Ekonomika tal-Istati tal-Afrika tal-Punent, il-Kummissjoni tal-Baċir tal-Lag Chad u partijiet ikkonċernati nazzjonali, reġjonali u internazzjonali ewlenin oħra, inklużi Mibgħuta Speċjali oħrajn għas-Saħel, kif ukoll mal-entitajiet rilevanti fiż-żona tal-Magreb;

               (e)

               isegwi mill-qrib id-dimensjoni reġjonali u dik transfruntiera tal-isfidi li jiffaċċja r-reġjun, inkluż it-terroriżmu, il-kriminalità organizzata, il-kuntrabandu tal-armi, it-traffikar u l-faċilitazzjoni tad-dħul klandestin tal-bnedmin, it-traffikar tad-drogi, il-flussi tar-refuġjati u tal-migrazzjoni u flussi finanzjarji relatati; f'kooperazzjoni mill-qrib mal-Koordinatur tal-UE għall-Ġlieda Kontra t-Terroriżmu, jikkontribwixxi għall-implimentazzjoni ulterjuri tal-Istrateġija tal-UE Kontra t-Terroriżmu;

               (f)

               isegwi mill-qrib il-konsegwenzi umanitarji, politiċi, ta' sigurtà u ta' żvilupp ta' flussi ta' refuġjati u migrazzjoni fuq skala kbira u tal-flussi finanzjarji illeċiti relatati madwar ir-reġjun; fuq talba, jidħol fi djalogu dwar il-migrazzjoni mal-partijiet ikkonċernati rilevanti u jikkontribwixxi b'mod aktar ġenerali għall-politika tal-Unjoni dwar il-migrazzjoni u r-refuġjati b'rabta mar-reġjun, f'konformità mal-prijoritajiet politiċi tal-Unjoni, sabiex iżid il-kooperazzjoni inkluż dwar ir-ritorn u r-riammissjoni; jaħdem mal-pajjiżi tas-Saħel biex isegwi l-azzjoni maqbula fis-Summit tal-Belt Valletta f'Novembru 2015, inkluż il-Fond Fiduċjarju ta' Emerġenza tal-UE għall-Istabbiltà u li jindirizza l-għeruq ta' dak li jikkawża l-Migrazzjoni Irregolari, u l-Ispostament tal-Persuni fl-Afrika u b'rabta mal-Oqfsa ta' Sħubija;

               (g)

               iżomm kuntatti politiċi ta' livell għoli fuq bażi regolari mal-pajjiżi fir-reġjun milquta mit-terroriżmu u mill-kriminalità internazzjonali u biex ikun żgurat ir-rwol ewlieni tal-Unjoni fl-isforzi internazzjonali fil-ġlieda kontra t-terroriżmu u l-kriminalità internazzjonali. Dan jinkludi l-isforzi tal-Unjoni biex issaħħaħ l-appoġġ tagħha għas-settur tas-sigurtà permezz tar-reġjonalizzazzjoni tal-missjonijiet tal-PSDK u appoġġ attiv għat-tisħiħ tal-kapaċitajiet reġjonali, u biex tiżgura li l-għeruq ta' dak li jikkawża t-terroriżmu u l-kriminalità internazzjonali fis-Saħel jiġu indirizzati b'mod adegwat;

               (h)

               isegwi mill-qrib il-konsegwenzi politiċi, ta' sigurtà u ta' żvilupp tal-kriżijiet umanitarji fir-reġjun;

               (i)

               fir-rigward tal-Mali, jikkontribwixxi għall-istabbilizzazzjoni tal-pajjiż, b'mod partikolari għar-ritorn sħiħ tan-normalità kostituzzjonali fit-territorju kollu u djalogu nazzjonali inklużiv u kredibbli fil-qafas ġenerali tal-Ftehim ta' Paċi tal-Mali. Dan jinkludi wkoll il-promozzjoni tal-bini tal-istituzzjonijiet, ir-riforma tas-settur tas-sigurtà u l-konsolidazzjoni tal-paċi u r-rikonċiljazzjoni fit-tul u l-ġlieda kontra l-korruzzjoni u l-impunità fil-Mali, kif ukoll il-faċilitazzjoni ta' sforzi tal-Unjoni attivi u kkoordinati bis-sħiħ biex jiġi implimentat malajr il-Ftehim ta' Paċi tal-Mali;

               (j)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem fir-reġjun f'kooperazzjoni mar-RSUE għad-Drittijiet tal-Bniedem, inkluż il-Linji Gwida tal-UE dwar id-drittijiet tal-bniedem, b'mod partikolari l-Linji Gwida tal-UE dwar it-Tfal u l-Konflitti Armati, kif ukoll dwar il-vjolenza kontra n-nisa u l-bniet u l-ġlieda kontra kull forma ta' diskriminazzjoni kontrihom, u l-politika tal-Unjoni dwar in-Nisa, il-Paċi u s-Sigurtà, u jippromwovi l-inklużività u l-ugwaljanza bejn is-sessi fil-proċess tal-bini tal-istat, f'konformità mar-Riżoluzzjoni 1325 (2000) tal-Kunsill tas-Sigurtà tan-NU u riżoluzzjonijiet sussegwenti dwar in-Nisa, il-Paċi u s-Sigurtà, inkluż ir-Riżoluzzjoni 2242 (2015). Il-kontribut ser jinkludi l-monitoraġġ u r-rapportar tal-iżviluppi, kif ukoll il-formulazzjoni ta' rakkomandazzjonijiet f'dan ir-rigward u ż-żamma ta' kuntatti regolari mal-awtoritajiet rilevanti fil-Mali u fir-reġjun, l-Uffiċċju tal-Prosekutur tal-Qorti Kriminali Internazzjonali, l-Uffiċċju tal-Kummissarju Għoli għad-Drittijiet tal-Bniedem u d-difensuri u l-osservaturi tad-drittijiet tal-bniedem fir-reġjun;

               (k)

               isegwi u jirrapporta dwar il-konformità ma' Riżoluzzjonijiet rilevanti tal-Kunsill tas-Sigurtà tan-NU (UNSCRs), b'mod partikolari l-UNSCRs 2056 (2012), 2071 (2012), 2085 (2012), 2100 (2013) u 2295 (2016).

         2.   Għall-finijiet tat-twettiq tal-mandat, ir-RSUE għandu, fost l-oħrajn:

               (a)

               jagħti parir u jirrapporta dwar il-formulazzjoni tal-pożizzjonijiet tal-UE f'fora reġjonali u internazzjonali, kif meħtieġ, sabiex jippromovi u jsaħħaħ proattivament l-approċċ komprensiv tal-Unjoni lejn il-kriżi fis-Saħel;

               (b)

               iżomm ħarsa ġenerali fuq l-attivitajiet kollha tal-Unjoni u jiffaċilita l-koordinazzjoni sħiħa tagħhom, u jikkoopera mill-qrib mad-delegazzjonijiet rilevanti tal-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta' Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-SEAE u d-dipartimenti rilevanti tiegħu, b'mod partikolari mad-Dipartiment għall-Afrika.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta' Marzu 2017 sat-30 ta' Ġunju 2018 għandu jkun ta' EUR 1 840 000.
   2.   In-nefqa għandha tiġi amministrata f'konformità mal-proċeduri u r-regoli li japplikaw għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jagħti rendikont lill-Kummissjoni għal kull nefqa.
   Artikolu 6
   Formazzjoni u kompożizzjoni tat-tim
   1.   Fil-limiti tal-mandat tar-RSUE u l-mezzi finanzjarji korrispondenti disponibbli, ir-RSUE għandu jkun responsabbli mill-formazzjoni ta' tim. It-tim għandu jinkludi l-għarfien espert dwar kwistjonijiet speċifiċi ta' politika u ta' sigurtà kif meħtieġ mill-mandat. Ir-RSUE għandu jżomm lill-Kunsill u l-Kummissjoni infurmati minnufih bil-kompożizzjoni tat-tim.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' tali persunal issekondat għandu jkun kopert mill-Istat Membru li jibagħtu, mill-istituzzjoni tal-Unjoni li tibagħtu jew mis-SEAE rispettivament. Esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jibagħtu, tal-istituzzjoni tal-Unjoni li tibagħtu jew tas-SEAE, rispettivmanet, u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jiġi kkolokat fid-dipartimenti rilevanti tas-SEAE jew tad-delegazzjonijiet tal-Unjoni sabiex tiġi żgurata l-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal tiegħu
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla xkiel tal-missjoni tar-RSUE u tal-membri tal-persunal tar-RSUE għandhom jiġu miftiehma mal-pajjiżi ospitanti, kif meħtieġ. L-Istati Membri u s-SEAE għandhom jagħtu l-appoġġ meħtieġ kollu għal dan il-għan.
   Artikolu 8
   Sigurtà tal-informazzjoni klassifikata tal-UE
   Ir-RSUE u l-membri tat-tim tar-RSUE għandhom jirrispettaw il-prinċipji u l-istandards minimi tas-sigurtà stabbiliti bid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kwalunkwe informazzjoni rilevanti.
   2.   Id-delegazzjonijiet tal-Unjoni fir-reġjun u/jew l-Istati Membri, kif xieraq, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà tal-persunal skjerat barra mill-Unjoni f'kapaċità operazzjonali skont it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u abbażi tas-sitwazzjoni tas-sigurtà fiż-żona ta' responsabbiltà, għas-sigurtà tal-persunal kollu li jaqa' taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi, li jirregolaw il-ġestjoni tal-ispostamenti mingħajr periklu tal-persunal lejn, u ġewwa, iż-żona ta' responsabbiltà, kif ukoll il-ġestjoni ta' inċidenti ta' sigurtà, u jipprevedi pjan ta' kontinġenza u evakwazzjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli, kif meħtieġ mill-kundizzjonijiet fiż-żona ta' responsabbiltà;

               (c)

               jiżgura li l-membri kollha tat-tim tar-RSUE li ser jiġu skjerati barra mill-Unjoni, inkluż persunal ikkuntrattat lokalment, ikunu rċevew it-taħriġ adatt fir-rigward tas-sigurtà qabel jaslu, jew kif jaslu, fiż-żona ta' responsabbiltà, abbażi tal-klassifikazzjonijiet tar-riskju assenjati lil dik iż-żona mis-SEAE;

               (d)

               jiżgura li jiġu implimentati r-rakkomandazzjonijiet miftiehma kollha li jsiru b'segwitu għal valutazzjonijiet regolari tas-sigurtà, u jipprovdi lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u tar-rapport dwar l-implimentazzjoni tal-mandat.

         Artikolu 11
   Rappurtar
   1.   Ir-RSUE għandu regolarment jipprovdi rapporti bil-miktub u bil-fomm lir-RGħ u lill-KPS. Ir-RSUE għandu jippreżenta wkoll rapport lill-gruppi ta' ħidma tal-Kunsill, skont il-ħtieġa. Għandhom jiġu ċċirkolati rapporti regolari permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   2.   Ir-RSUE għandu jirrapporta dwar l-aħjar mod kif jinkisbu l-inizjattivi tal-Unjoni, bħall-kontribut tal-Unjoni għar-riformi, inkluż l-aspetti politiċi tal-proġetti ta' żvilupp rilevanti tal-Unjoni, f'koordinazzjoni mad-delegazzjonijiet tal-Unjoni fir-reġjun.
   Artikolu 12
   Koordinazzjoni
   1.   Fil-qafas tal-Istrateġija u l-PAR tagħha, ir-RSUE għandu jikkontribwixxi għall-unità, il-konsistenza u l-effettività tal-azzjoni politika u diplomatika tal-Unjoni u għandu jgħin biex jiżgura konsistenza fl-użu tal-istrumenti kollha tal-Unjoni u tal-azzjonijiet kollha tal-Istati Membri, biex jintlaħqu l-objettivi tal-politika tal-Unjoni.
   2.   L-attivitajiet tar-RSUE għandhom jiġu kkoordinati ma' dawk tad-delegazzjonijiet tal-Unjoni u tal-Kummissjoni, kif ukoll dawk ta' RSUE oħrajn attivi fir-reġjun. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni fir-reġjun b'aġġornamenti regolari ta' informazzjoni.
   3.   Fuq il-post, għandu jinżamm kollegament mill-qrib mal-Kapijiet tal-missjonijiet tal-Istati Membri u tad-delegazzjonijiet tal-Unjoni rilevanti. Ir-RSUE, f'koordinazzjoni mill-qrib mad-delegazzjonijiet rilevanti tal-Unjoni, għandu jipprovdi lill-Kapijiet tal-Missjoni ta' EUCAP Sahel Niger u ta' EUCAP Sahel Mali u lill-Kmandant tal-Missjoni ta' EUTM Mali bi gwida politika lokali. Ir-RSUE, il-Kmandant tal-Missjoni ta' EUTM Mali u l-Kmandanti tal-Operazzjonijiet Ċivili ta' EUCAP Sahel Niger u ta' EUCAP Sahel Mali għandhom jikkonsultaw lil xulxin kif meħtieġ.
   Artikolu 13
   Assistenza b'rabta ma' talbiet
   Ir-RSUE u l-persunal tar-RSUE għandhom jassistu fil-forniment ta' elementi b'rispons għal kwalunkwe talba u obbligu li jirriżultaw mill-mandati tar-RSUE preċedenti għas-Saħel, u għandhom jipprovdu assistenza amministrattiva u aċċess għall-fajls rilevanti għal dawn l-għanijiet.
   Artikolu 14
   Rieżami
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jinżammu taħt rieżami regolari. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta' progress sat-30 ta' Settembru 2017 u rapport komprensiv dwar l-implementazzjoni tal-mandat sal-31 ta' Marzu 2018.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Frar 2017.

            Għall-Kunsill

            Il-President

         E. BARTOLO

      (1)  Deċiżjoni tal-Kunsill (PESK) 2015/2274 tas-7 ta' Diċembru 2015 li taħtar ir-Rappreżentant Speċjali tal-Unjoni Ewropea għas-Saħel (ĠU L 322, 8.12.2015, p. 44).

      (2)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni tal-Kunsill 2014/181/PESK tal- 10 ta’ Marzu 2014 dwar il-konklużjoni ta' Ftehim fil-forma ta' Skambju ta' Ittri bejn l-Unjoni Ewropea u r-Repubblika Ċentru-Afrikana dwar l-istatus fir-Repubblika Ċentru-Afrikana tal-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA)

text:
               1.4.2014

               MT

               Il-Ġurnal Uffiċjali tal-Unjoni Ewropea

               L 98/1

         DEĊIŻJONI TAL-KUNSILL 2014/181/PESK
   tal-10 ta’ Marzu 2014
   dwar il-konklużjoni ta' Ftehim fil-forma ta' Skambju ta' Ittri bejn l-Unjoni Ewropea u r-Repubblika Ċentru-Afrikana dwar l-istatus fir-Repubblika Ċentru-Afrikana tal-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu, flimkien mal-Artikolu 218(5) u (6) tat-Trattat dwar il-Funzjonament tal-Unjoni Ewropea,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fl-10 ta' Frar 2014, il-Kunsill adotta d-Deċiżjoni 2014/73/PESK (1) li tipprevedi li l-istatus tal-unitajiet immexxija mill-Unjoni u tal-persunal tal-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA), inklużi l-privileġġi, l-immunitajiet u garanziji oħra neċessarji għat-twettiq u l-funzjonament bla xkiel tal-missjoni tagħhom, għandu jkun is-suġġett ta' ftehim konkluż skont l-Artikolu 37 tat-Trattat dwar l-Unjoni Ewropea (TUE) u f'konformità mal-proċedura stabbilita fl-Artikolu 218 tat-Trattat dwar il-Funzjonament tal-Unjoni Ewropea (TFUE).

               (2)

               Wara l-adozzjoni ta' Deċiżjoni mill-Kunsill fl-10 ta' Frar 2014 li tawtorizza l-ftuħ ta' negozjati, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, f'konformità mal-Artikolu 37 tat-TUE, innegozjat Ftehim fil-forma ta' Skambju ta' Ittri bejn l-Unjoni u r-Repubblika Ċentru-Afrikana dwar l-istatus tal-EUFOR RCA.

               (3)

               Skont l-Artikolu 5 tal-Protokoll Nru 22 dwar il-pożizzjoni tad-Danimarka anness mat-TUE u mat-TFUE, id-Danimarka ma tipparteċipax fit-tfassil u fl-implementazzjoni ta' deċiżjonijiet u azzjonijiet tal-Unjoni li għandhom implikazzjonijiet ta' difiża. Konsegwentement, id-Danimarka ma tipparteċipax fl-adozzjoni ta' din id-Deċiżjoni u la hija marbuta biha u lanqas hija soġġetta għall-applikazzjoni tagħha,

               (4)

               Il-Ftehim fil-forma ta' Skambju ta' Ittri għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim fil-forma ta' Skambju ta' Ittri bejn l-Unjoni Ewropea u r-Repubblika Ċentru-Afrikana dwar l-istatus fir-Repubblika Ċentru-Afrikana tal-operazzjoni militari tal-Unjoni Ewropea fir-Repubblika Ċentru-Afrikana (EUFOR RCA) huwa b'dan approvat f'isem l-Unjoni.
   It-test tal-Ftehim fil-forma ta' Skambju ta' Ittri jinsab mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina l-persuna jew persuni li jkollhom is-setgħa li jiffirmaw l-ittra rispettiva sabiex l-Unjoni tintrabat.
   Artikolu 3
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fi Brussell, l-10 ta’ Marzu 2014.

            Għall-Kunsill

            Il-President

         G. VROUTSIS

      (1)  Deċiżjoni tal-Kunsill 2014/73/PESK tal-10 ta' Frar 2014 dwar operazzjoni militari tal-Unjoni Ewropea fir-Repubblika Ċentru-Afrikana (EUFOR RCA) (ĠU L 40, 11.2.2014, p. 59).


title: Deċiżjoni tal-Kummissjoni tas- 6 ta' Diċembru 2006 li ttemm investigazzjoni mill-ġdid ta' anti-assorbiment li tikkonċerna l-importazzjonijiet ta' pallet trucks ta' l-idejn u l-partijiet essenzjali tagħhom li joriġinaw fir-Repubblika tal-Poplu taċ-Ċina

text:
               5.6.2007

               MT

               Il-Ġurnal Uffiċjali ta’ l-Unjoni Ewropea

               750

         DEĊIŻJONI TAL-KUMMISSJONI
   tas-6 ta' Diċembru 2006
   li ttemm investigazzjoni mill-ġdid ta' anti-assorbiment li tikkonċerna l-importazzjonijiet ta' pallet trucks ta' l-idejn u l-partijiet essenzjali tagħhom li joriġinaw fir-Repubblika tal-Poplu taċ-Ċina
   (2006/886/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-ħarsien minn importazzjonijiet li huma l-oġġetti ta' dumping minn pajjiżi li mhumiex membri tal-Komunità Ewropea (’ir-Regolament bażiku’) (1), u b'mod partikolari l-Artikoli 9 u 12 tiegħu,
   Wara li kkonsultat il-Kumitat Konsultattiv,
   Billi:
   A.   PROĊEDURA
   1.   Miżuri oriġinali

               (1)

               F'Lulju 2005, il-Kunsill impona bir-Regolament (KE) Nru 1174/2005 (2) dazju anti-dumping definittiv (’il-miżuri oriġinali’) fuq l-importazzjonijiet ta' pallet trucks ta' l-idejn u l-partijiet essenzjali tagħhom li joriġinaw fir-Repubblika tal-Poplu taċ-Ċina (’RPĊ’). Ġew imposti rati individwali ta' dazju anti-dumping li jvarjaw minn 7,6 % sa 39,9 % fuq produtturi esportaturi li kooperaw fir-RPĊ. Ir-rata applikabbli għall-importazzjonijiet mill-kumpaniji l-oħra kollha hija ta' 46,7 %.

         2.   Talba għal investigazzjoni mill-ġdid ta' anti-assorbiment

               (2)

               Fil-15 ta' Frar 2006, tressqet talba għal investigazzjoni mill-ġdid tal-miżuri oriġinali skond l-Artikolu 12 tar-Regolament bażiku. Din it-talba tressqet minn erba' produtturi Komunitarji ewlenin ta' pallet trucks ta' l-idejn u l-partijiet essenzjali tagħhom ((BT Products AB, Franz Kahl GmbH, Bolzoni Auramo SpA and Pramac Lifter S.p.A) li jirrappreżentaw proporzjon ewlieni, f'dan il-każ aktar minn 70 %, tal-produzzjoni Komunitarja totali (’l-applikanti’).

               (3)

               L-applikanti ressqu tagħrif suffiċjenti prima facie li juri li d-dazju anti-dumping impost fuq il-pallet trucks ta' l-idejn u l-partijiet essenzjali tagħhom li joriġinaw fir-RPĊ ma wassal għall-ebda moviment fil-prezzijiet għall-bejgħ mill-ġdid jew fil-prezzijiet ta' bejgħ sussegwenti fil-Komunità, li jissuġġerixxi żieda fid-dumping u għalhekk ixekkel l-effetti rimedjali maħsuba tal-miżuri anti-dumping fis-seħħ.

         3.   Investigazzjoni mill-ġdid ta' l-anti-assorbiment

               (4)

               Fil-31 ta' Marzu 2006, il-Kummissjoni ħabbret b'avviż ippubblikat fil-Ġurnal Uffiċjali ta' l-Unjoni Ewropea
                   (3), il-bidu ta' investigazzjoni mill-ġdid tal-miżuri oriġinali skond l-Artikolu 12 tar-Regolament bażiku.

               (5)

               Il-Kummissjoni avżat uffiċjalment lill-produtturi/esportaturi magħrufa li huma kkonċernati, lir-rappreżentanti tal-pajjiż esportatur, lill-importaturi u lill-utenti dwar il-bidu ta' din l-investigazzjoni mill-ġdid. Il-partijiet interessati ngħataw l-opportunità li jsemmgħu l-fehmiet taghħom bil-miktub u li jitolbu seduta fil-limitu taż-żmien stipulat fl-avviż ta' ftuħ. Il-Kummissjoni bagħtet kwestjonarji lill-partijiet kollha magħrufa li huma kkonċernati.

               (6)

               Waslu żewġ tweġibiet ta' kwestjonarji kompluti biżżejjed mingħand produtturi esportaturi Ċiniżi, jiġifieri mingħand Ningbo Ruyi Joint Stock Co. Ltd. U mingħand Zhejiang Noblelift Equipment Joint Stock Co. Ltd., li t-tnejn li huma kooperaw ukoll fl-investigazzjoni oriġinali. Produttur esportatur ieħor Yale Industrial Products Co. Ltd, ipprovda biss tagħrif mhux komplut biżżejjed u għalhekk tqies, wara li ġie mgħarraf kif mistħoqq, li ma kienx ikkoopera skond l-Artikolu 18 tar-Regolament bażiku. Żewġ produtturi esportaturi li kkooperaw fl-investigazzjoni oriġinali ma pprovdew l-ebda tagħrif fl-investigazzjoni mill-ġdid ta' assorbiment, jiġifieri Ningbo Liftstar Material Transport Equipment Factory u Ningbo Tailong Machinery Co. Ltd.

               (7)

               Barra minn hekk, disa' importaturi ta' pallet trucks ta' l-idejn u l-partijiet essenzjali tagħhom introduċew irwieħhom, li minnhom ħamsa kooperaw biżżejjed fl-investigazzjoni attwali mill-ġdid.

               (8)

               Il-Kummissjoni fittxet u vverifikat it-tagħrif kollu li qieset meħtieġ għall-għan ta' din l-investigazzjoni mill-ġdid. Twettqu żjarat ta' verifika fil-post ta' dawn il-produtturi esportaturi fir-RPĊ li ġejjin:

                           —

                           Ningbo Ruyi Joint Stock Co. Ltd, Hangzhou u Ninghai, PRC

                           —

                           Zhejiang Noblelift Equipment Joint Stock Co. Ltd., Changxing, PRC.

               (9)

               Il-perjodu ta' investigazzjoni għal din l-investigazzjoni mill-ġdid (PI ta' investigazzjoni mill-ġdid) seħħ mill-1 ta' April 2005 sal-31 ta' Marzu 2006. Il-PI ta' investigazzjoni mill-ġdid intuża biex jistabbilixxi l-livell kurrenti tal-prezzijiet ta' l-esportazzjoni u l-livell tal-prezzijiet mibgħuta lill-klijenti finali fil-Komunità. Biex jiġi stabbilit jekk il-prezzijiet ta' esportazzjoni u l-prezzijiet ta' bejgħ mill-ġdid jew il-prezz tal-bejgħ sussegwenti fil-Komunità kenux ressqu biżżejjed, il-livelli tal-prezzijiet mitluba matul il-PI ta' investigazzjoni mill-ġdid tqabblu ma' dawk mitluba matul il-perjodu oriġinali ta' investigazzjoni (’il-PI oriġinali’) li kien kopra l-perjodu mill-1 ta' April 2003 sat-31 ta' Marzu 2004.

         B.   PRODOTT IKKONĊERNAT

               (10)

               Il-prodott relatat ma' l-investigazzjoni attwali mill-ġdid huwa l-istess bħal dak fl-investigazzjoni oriġinali, jiġifieri pallet trucks ta' l-idejn li ma' jaħdmux weħidhom, użati għat-trattament ta' materjali li normalment jitpoġġew fuq il-pallets, u l-partijiet essenzjali tagħhom, jiġifieri xażi u hajdroliks, li joriġinaw fir-RPĊ (’il-prodott ikkonċernat’), normalment ikklassifikat fi ħdan il-kodiċi tan-NM ex 8427 90 00 u ex 8431 20 00.

         Ċ.   SEJBIET

               (11)

               L-għan ta' din l-investigazzjoni kien li jistabbilixxi jekk mill-impożizzjoni tal-miżuri oriġinali 'l hawn (i) il-prezzijiet ta' esportazzjoni kenux naqqsu jew le (ii) jekk kienx hemm moviment insuffiċjenti jew l-ebda moviment fil-prezzijiet ta' bejgħ mill-ġdid jew fil-prezzijiet ta' bejgħ sussegwenti fil-Komunità tal-prodott ikkonċernat.

               (12)

               Skond l-Artikolu 12 tar-Regolament bażiku, l-importaturi/utenti u l-esportaturi/produtturi ngħataw l-opportunità li jissottomettu prova li tiġġustifika nuqqas fil-prezzijiet ta' esportazzjoni u/jew nuqqas ta' moviment fil-prezzijiet ta' bejgħ mill-ġdid u fil-prezzijiet ta' bejgħ sussegwenti fil-Komunità, jekk jeżisti, wara l-impożizzjoni tal-miżuri oriġinali għal raġunijiet għajr l-assorbiment tad-dazju anti-dumping.

         1.   Tnaqqis fil-prezzijiet ta' l-esportazzjoni

               (13)

               Fil-PI ta' investigazzjoni mill-ġdid sar bejgħ tal-prodott ikkonċernat kemm permezz ta' partijiet relatati fil-Komunità u fir-RPĊ kif ukoll direttament lil importaturi indipendenti u/jew distributuri fil-Komunità. Il-movimenti fil-prezzijiet ta' esportazzjoni ġew valutati permezz ta' tqabbil, għal kull tip ta' prodott u għall-istess kundizzjonijiet ta' twassil, tal-prezz medju b'piż differenzjat osservat fil-PI ta' investigazzjoni mill-ġdid ma' dak determinat matul il-PI oriġinali.

               (14)

               It-tqabbil tal-prezzijiet taż-żewġ prodotturi esportaturi li kooperaw fil-PI ta' investigazzjoni mill-ġdid ma' dawk fil-PI oriġinali ma wrew l-ebda tnaqqis fil-prezz medju ta' esportazzjoni tal-prodott ikkonċernat.

         2.   Moviment tal-prezzijiet ta' bejgħ mill-ġdid jew prezzijiet ta' bejgħ sussegwenti fil-Komunità

               (15)

               Il-moviment ta' prezzijiet ta' bejgħ mill-ġdid fil-Komunità f'livell ta' importaturi u/jew distributuri ġie vvalutat permezz ta' tqabbil, għal tipi ta' prodotti simili, tal-prezzijiet medji ta' bejgħ mill-ġdid għall-istess kundizzjonijiet ta' twassil, inkluż id-dazju konvenzjonali flimkien mad-dazu anti-dumping, tal-PI oriġinali ma' dawk determinati fil-PI ta' investigazzjoni mill-ġdid. F'dan ir-rigward, ħames importaturi, responsabbli għal ammont sinifikanti ta' importazzjonijiet tal-prodott ikkonċernat fil-Komunità matul il-PI ta' investigazzjoni mill-ġdid, ikkooperaw u pprovdew id-data.

               (16)

               Il-tqabbil tal-prezzijiet tagħhom ta' bejgħ mill-ġdid għal dawn it-tipi ta' prodotti wera li l-prezzijiet kienu żdiedu b'ammonti li jaqbżu d-dazju anti-dumping. F'dan il-kuntest, qed tinġibed l-attenzjoni wkoll li għalhekk ma kienx meħtieġ li ssir investigazzjoni b'aktar dettall rigward kwalunkwe tnaqqis fil-marġni ta' qligħ ta' l-importaturi li kkooperaw matul il-PI ta' investigazzjoni mill-ġdid meta mqabbel mal-PI oriġinali, li fi kwalunkwe okkazzjoni baqa' sostanzjali matul il-PI ta' investigazzjoni mill-ġdid.

               (17)

               Ma kinetx disponibbli data rappreżentattiva rigward il-prezzijiet sussegwenti ta' bejgħ. Madankollu, minħabba li l-prezzijiet ta' bejgħ mill-ġdid ta' importaturi lill-klijenti mhux relatati nstabu li wrew biżżejjed moviment mill-impożizzjoni tal-miżuri anti-dumping lil hawn, ma kienx raġonevoli li jiġi konkluż li l-prezzijiet sussegwenti ta' bejgħ ta' dawn il-klienti għandu mnejn seta' wera wkoll moviment suffiċjenti.

         3.   Kumpaniji li ma kkooperawx

               (18)

               Minħabba li ż-żewġ produtturi esportaturi li kkooperaw fl-investigazzjoni attwali mill-ġdid esportaw f'volum 'il fuq minn 85 % tal-prodott ikkonċernat lill-Komunità matul il-PI ta' investigazzjoni mill-ġdid, li għalhekk jikkostitwixxi kooperazzjoni għolja, is-sejbiet tagħhom tqiesu li kienu rappreżentattivi għall-pajjiż esportatur in ġenerali. Għalhekk, ma sar l-ebda użu tal-fatti disponibbli fi ħdan it-tifsira ta' l-Artikolu 18 tar-Regolament bażiku li jikkonċerna l-produtturi esportaturi li kkooperaw.

         4.   Konklużjoni

               (19)

               Ġie konkluż minħabba fl-investigazzjoni attwali mill-ġdid li l-assorbiment fi ħdan it-tifsira ta' l-Artikolu 12(2) tar-Regolament bażiku tal-miżuri fis-seħħ ma setgħax jiġi stabbilit għall-produtturi esportaturi li kkooperaw, billi ma nstab la nuqqas fil-prezzijiet ta' esportazzjoni u lanqas moviment insuffiċjenti fil-prezzijiet ta' bejgħ mill-ġdid jew prezzijiet ta' bejgħ sussegwenti għall-prodott ikkonċernat.

               (20)

               Id-dazju għall-produtturi esportaturi li ma kooperawx għandu jitħalla mhux mibdul ukoll għar-raġunijiet stipulati fil-premessa (18) ta' hawn fuq.

               (21)

               Għalhekk, l-investigazzjoni attwali mill-ġdid ta' l-assorbiment għandha tintemm.

               (22)

               Il-partijiet interessati ġew mgħarrfa bil-fatti u l-konsiderazzjonijiet essenzjali li fuqhom kienet maħsuba li tintemm din l-investigazzjoni mill-ġdid, u ngħataw l-opportunità li jikkummentaw. Ma waslu l-ebda kummenti sostantivi,

         IDDEĊIDIET KIF ĠEJ:
   Artikolu Waħdieni
   L-investigazzjoni mill-ġdid skond l-Artikolu 12 tar-Regolament (KE) Nru 384/96 ta' miżuri anti-dumping applikabbli fuq importazzjonijiet ta' pallet trucks ta' l-idejn u l-partijiet essenzjali tagħhom li joriġinaw fir-Repubblika tal-Poplu taċ-Ċina hija b'dan mitmuma.

      Magħmul fi Brussel, 6 ta' Diċembru 2006.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, 6.3.1996, p. 1. Ir-Regolament kif emendat l-aħħar bir-Regolament (KE) Nru 2117/2005 (ĠU L 340, 23.12.2005, p. 17).

      (2)  ĠU L 189, 21.7.2005, p. 1.

      (3)  ĠU C 78, 31.3.2006, p. 24.


               12.2.2016

               MT

               Il-Ġurnal Uffiċjali tal-Unjoni Ewropea

               C 55/140

         P7_TA(2013)0208
   Abbozz ta' protokoll dwar l-applikazzjoni tal-Karta tad-Drittijiet Fundamentali tal-Unjoni Ewropea għar-Repubblika Ċeka (approvazzjoni) ***
   Deċiżjoni tal-Parlament Ewropew tat-22 ta' Mejju 2013 dwar il-proposta tal-Kunsill Ewropew biex ma jlaqqax Konvenzjoni għaż-żieda ta' Protokoll dwar l-applikazzjoni tal-Karta tad-Drittijiet Fundamentali tal-Unjoni Ewropea għar-Repubblika Ċeka mat-Trattat tal-Unjoni Ewropea u t-Trattat dwar il-Funzjonament tal-Unjoni Ewropea (00091/2011 – C7-0386/2011 – 2011/0818(NLE))
   (Kunsens)
   (2016/C 055/32)

      Il-Parlament Ewropew,

               —

               wara li kkunsidra l-ittra mill-Gvern Ċek lill-Kunsill tal-5 ta' Settembru 2011 dwar l-abbozz ta' protokoll dwar l-applikazzjoni tal-Karta tad-Drittijiet Fundamentali tal-Unjoni Ewropea (il-“Karta”) għar-Repubblika Ċeka,

               —

               wara li kkunsidra l-ittra mill-President tal-Kunsill Ewropew lill-President tal-Parlament Ewropew tal-25 ta’ Ottubru 2011, li tikkonċerna abbozz ta' protokoll dwar l-applikazzjoni tal-Karta għar-Repubblika Ċeka,

               —

               wara li kkunsidra t-talba għal kunsens li ma titlaqqax Konvenzjoni, ippreżentata mill-Kunsill Ewropew bi qbil mal-Artikolu 48(3), it-tieni subparagrafu, tat-Trattat dwar l-Unjoni Ewropea (C7-0386/2011),

               —

               wara li kkunsidra Artikolu 6(1) tat-Trattat dwar l-Unjoni Ewropea u l Karta,

               —

               wara li kkunsidra l-konklużjonijiet tal-laqgħa tad-29 u t-30 ta' Ottubru 2009 tal-Kapijiet tal-Istati jew tal-Gvernijiet tal-Istati Membri, imlaqqgħin fi ħdan il-Kunsill Ewropew,

               —

               wara li kkunsidra l-Artikoli 74a u 81(1) tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Affarijiet Kostituzzjonali (A7-0282/2012),

         Billi:

               A.

               Il-Karta tfasslet minn Konvenzjoni li saret mis-17 ta' Diċembru 1999 sat-2 ta' Ottubru 2000, li laqqgħet flimkien rappreżentanti tal-Parlament, tal-Istati Membri, tal-parlamenti nazzjonali u tal-Kummissjoni; il-Karta kienet ipproklamata fis-7 ta' Diċembru 2000 u t-test tagħha kien addottat fi Strasburgu fit-12 ta' Diċembru 2007;

               B.

               It-tieni Konvenzjoni saret mit-22 ta' Frar 2002 sat-18 ta' Lulju 2003 biex tabbozza t-Trattat li jistabbilixxi Kostituzzjoni għall-Ewropa, li l-parti l-kbira tas-sustanza tiegħu ġiet inkorporata fit-Trattat ta’ Lisbona li daħal fis-seħħ fl-1 ta’ Diċembru 2009;

               C.

               Dawn iż-żewġ Konvenzjonijiet tlaqqgħu biex jittrattaw suġġetti ewlenin marbuta mal-ordni kostituzzjonali tal-Unjoni, inkluża l-adozzjoni ta' test vinkolanti li jistipula d-drittijiet u l-prinċipji fundamentali rikonoxxuti mill-Unjoni;

               D.

               Fid-dawl ta’ dan ta’ hawn fuq, mhuwiex neċessarju li tissejjaħ Konvenzjoni sabiex teżamina l-proposta li l-Protokoll Nru 30 dwar l-applikazzjoni tal-Karta dwar id-Drittijiet Fundamentali tal-Unjoni Ewropea għall-Polonja u għar-Renju Unit jiġi estiż għar-Repubblika Ċeka, billi l-effett ta' dik il-proposta, jekk hemm, ikun limitat;

               1.

               Japprova l-proposta tal-Kunsill Ewropew li ma titlaqqax Konvenzjoni.

               2.

               Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill Ewropew, lill-Kunsill, lill-Kummissjoni u lill-parlamenti nazzjonali.


title: 2011/887/UE: Deċiżjoni tal-Kunsill tat- 13 ta’ Diċembru 2011 dwar it-tnedija ta’ skambju awtomatizzat ta’ data li tikkonċerna d-data dwar id-DNA fil-Litwanja

text:
               28.12.2011

               MT

               Il-Ġurnal Uffiċjali tal-Unjoni Ewropea

               L 344/36

         DEĊIŻJONI TAL-KUNSILL
   tat-13 ta’ Diċembru 2011
   dwar it-tnedija ta’ skambju awtomatizzat ta’ data li tikkonċerna d-data dwar id-DNA fil-Litwanja
   (2011/887/UE)
   IL-KUNSILL TAL-UNJONI EWROPEA,
   Wara li kkunsidra d-Deċiżjoni tal-Kunsill 2008/615/ĠAI tat-23 ta’ Ġunju 2008 dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (1), u b’mod partikolari l-Artikolu 2(3) u l-Artikolu 25 tagħha,
   Wara li kkunsidra d-Deċiżjoni tal-Kunsill 2008/616/ĠAI tat-23 ta’ Ġunju 2008 dwar l-implimentazzjoni tad-Deċiżjoni 2008/615/ĠAI (2), u b’mod partikolari l-Artikolu 20 u l-Kapitolu 4 tal-Anness tagħha,
   Billi:

               (1)

               F’konformità mal-Protokoll dwar id-Dispożizzjonijiet Transitorji anness għat-Trattat dwar l-Unjoni Ewropea, għat-Trattat dwar il-Funzjonament tal-Unjoni Ewropea u għat-Trattat li jistabbilixxi l-Komunità Ewropea tal-Enerġija Atomika, l-effetti ġuridiċi tal-atti tal-istituzzjonijiet, il-korpi, l-uffiċċji u l-aġenziji tal-Unjoni adottati qabel id-dħul fis-seħħ tat-Trattat ta’ Lisbona huma ppreservati sakemm dawk l-atti jiġu revokati, annullati jew emendati fl-implimentazzjoni tat-Trattati.

               (2)

               U kif meħtieġ, l-Artikolu 25 tad-Deċiżjoni 2008/615/ĠAI huwa applikabbli u l-Kunsill irrid jiddeċiedi unanimament jekk l-Istati Membri implimentawx id-dispożizzjonijiet tal-Kapitolu 6 ta’ dik id-Deċiżjoni.

               (3)

               L-Artikolu 20 tad-Deċiżjoni 2008/616/ĠAI jipprovdi li d-deċiżjonijiet imsemmija fl-Artikolu 25(2) tad-Deċiżjoni 2008/615/ĠAI għandhom jittieħdu abbazi ta’ rapport ta’ evalwazzjoni bbażat fuq kwestjonarju. Fir-rigward tal-iskambju awtomatizzat ta’ data f’konformità mal-Kapitolu 2 tad-Deċiżjoni 2008/615/ĠAI, ir-rapport ta’ evalwazzjoni għandu jiġi bbażat fuq żjara ta’ evalwazzjoni u eżerċizzju pilota.

               (4)

               Il-Litwanja infurmat lis-Segretarjat Ġenerali tal-Kunsill dwar il-fajls nazzjonali tal-analiżi tad-DNA li għalihom japplikaw l-Artikolu 2 sa 6 tad-Deċiżjoni 2008/615/ĠAI u l-kondizzjonijiet għall-konsultazzjoni awtomatizzata kif imsemmi fl-Artikolu 3(1) ta’ dik id-Deċiżjoni f’konformità mal-Artikolu 36(2) ta’ dik id-Deċiżjoni.

               (5)

               F’konformità mal-Kapitolu 4, punt 1.1, tal-Anness għad-Deċiżjoni 2008/616/ĠAI, il-kwestjonarju mfassal mill-Grupp ta’ Ħidma rilevanti tal-Kunsill jikkonċerna kull wieħed mill-iskambji awtomatizzati ta’ data u għandu jintwieġeb minn Stat Membru hekk kif huwa jemmen li huwa jissodisfa l-prerekwiżiti għall-kondiviżjoni tad-data fil-kategorija rilevanti ta’ data.

               (6)

               Il-Litwanja lestiet il-kwestjonarju dwar il-protezzjoni tad-data u l-kwestjonarju dwar l-iskambju tad-data dwar id-DNA.

               (7)

               Il-Litwanja wettqet b’suċċess eżerċizzju pilota mal-Awstrija.

               (8)

               Saret żjara ta’ evalwazzjoni fil-Litwanja u ġie prodott rapport dwar iż-żjara ta’ evalwazzjoni mill-iskwadra ta’ evalwazzjoni Awstrijaka li ntbagħat lill-Grupp ta’ Ħidma rilevanti tal-Kunsill.

               (9)

               Ġie ppreżentat lill-Kunsill rapport ta’ evalwazzjoni ġenerali, li jagħti sintesi tar-riżultati tal-kwestjonarju, taż-żjara ta’ evalwazzjoni u tal-eżerċizzju pilota fir-rigward tal-iskambju tad-data dwar id-DNA,

         ADOTTA DIN ID-DEĊIŻJONI:
   Artikolu 1
   Għall-finijiet tat-tiftix u l-paragunar awtomatizzati tad-data dwar id-DNA, il-Litwanja implimentat bis-sħiħ id-dispożizzjonijiet ġenerali dwar il-protezzjoni tad-data tal-Kapitolu 6 tad-Deċiżjoni 2008/615/ĠAI u hija intitolata tirċievi u tissuplixxi data personali skont l-Artikoli 3 u 4 ta’ dik id-Deċiżjoni mil-jum tad-dħul fis-seħħ ta’ din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-13 ta’ Diċembru 2011.

            Għall-Kunsill

            Il-President

         M. CICHOCKI

      (1)  ĠU L 210, 6.8.2008, p. 1.

      (2)  ĠU L 210, 6.8.2008, p. 12.


title: Deċiżjoni tal-Kunsill (UE) 2016/971 tas-17 ta' Ġunju 2016 dwar il-konklużjoni, f'isem l-Unjoni Ewropea, ta' ftehim fil-forma tad-Dikjarazzjoni dwar l-Espansjoni tal-Kummerċ fil-Prodotti tat-Teknoloġija tal-Informazzjoni (ITA)

text:
               18.6.2016

               MT

               Il-Ġurnal Uffiċjali tal-Unjoni Ewropea

               L 161/2

         DEĊIŻJONI TAL-KUNSILL (UE) 2016/971
   tas-17 ta' Ġunju 2016
   dwar il-konklużjoni, f'isem l-Unjoni Ewropea, ta' ftehim fil-forma tad-Dikjarazzjoni dwar l-Espansjoni tal-Kummerċ fil-Prodotti tat-Teknoloġija tal-Informazzjoni (ITA)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-punt (v) tal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Id-Dikjarazzjoni Ministerjali dwar il-Kummerċ fil-Prodotti tat-Teknoloġija tal-Informazzjoni, ġeneralment magħrufa bħala l-Ftehim dwar it-Teknoloġija tal-Informazzjoni (“ITA” — Information Technology Agreement), ġiet adottata f'Singapore fit-13 ta' Diċembru 1996. Il-paragrafu 3 tal-Anness għall-ITA jistipula li l-parteċipanti għandhom jiltaqgħu perjodikament taħt l-awspiċji tal-Kunsill tal-Kummerċ tal-Oġġetti tal-Organizzazzjoni Dinjija tal-Kummerċ (WTO) biex jirrieżaminaw il-kopertura tal-prodotti bil-ħsieb li jintlaħaq ftehim b'kunsens, dwar jekk huwiex opportun li jiġu mmodifikati l-Hemżiet għal dak l-Anness sabiex jiġu inkorporati prodotti addizzjonali fid-dawl tal-iżviluppi teknoloġiċi, l-esperjenza fl-applikazzjoni tal-konċessjonijiet tariffarji jew bidliet fin-nomenklatura tas-Sistema Armonizzata.

               (2)

               Fit-8 ta' Lulju 2009, il-Kunsill awtorizza lill-Kummissjoni tinnegozja rieżami tal-ITA bil-għan li tiġi estiża l-kopertura tal-prodott tagħha biex tirrifletti l-iżviluppi teknoloġiċi u l-konverġenza.

               (3)

               In-negozjati dwar l-espansjoni tal-ITA tmexxew mill-Kummissjoni f'konsultazzjoni mal-kumitat speċjali stabbilit skont l-Artikolu 207(3) tat-Trattat.

               (4)

               Fit-28 ta' Lulju 2015, il-parteċipanti fin-negozjati ħarġu Dikjarazzjoni dwar l-Espansjoni tal-Kummerċ fil-Prodotti tat-Teknoloġija tal-Informazzjoni (“id-Dikjarazzjoni dwar l-espansjoni tal-ITA”), li tirreġistra r-riżultati tan-negozjati.

               (5)

               Matul l-10 Konferenza Ministerjali tad-WTO li saret f'Nairobi mill-15 u sat-18 ta' Diċembru 2015, il-parteċipanti fin-negozjati ħarġu d-Dikjarazzjoni Ministerjali dwar l-Espansjoni tal-Kummerċ fil-Prodotti tat-Teknoloġija tal-Informazzjoni tas-16 ta' Diċembru 2015 (WT/MIN 15/25) (“id-Dikjarazzjoni Ministerjali”) li tapprova u tiftaħ għall-aċċettazzjoni d-Dikjarazzjoni dwar l-espansjoni tal-ITA, skont il-paragrafu 9 tagħha. Id-Dikjarazzjoni Ministerjali tirreġistra wkoll il-qbil tal-parteċipanti fin-negozjati mal-iskedi abbozzati ppreżentati minn kull wieħed minnhom skont il-paragrafu 5 tad-Dikjarazzjoni dwar l-espansjoni tal-ITA, li huma inklużi fid-dokument tad-WTO G/MA/W/117.

               (6)

               Il-ftehim fil-forma tad-Dikjarazzjoni dwar l-espansjoni tal-ITA għandu jiġi approvat f'isem l-Unjoni, flimkien mal-iskeda tal-Unjoni u l-iskedi ppreżentati mill-parteċipanti l-oħra fin-negozjati, li huma inklużi fid-dokument tad-WTO G/MA/W/117.

               (7)

               F'konformità mad-Dikjarazzjoni dwar l-espansjoni tal-ITA, l-Unjoni għandha tippreżenta lid-WTO l-modifiki meħtieġa għall-iskeda tagħha annessa għall-Ftehim Ġenerali dwar it-Tariffi u l-Kummerċ 1994 (“GATT 1994”), kif stipulat fl-iskeda tal-Unjoni CLXXIII (G/MA/TAR/RS/357/corr.1),

         ADOTTA DIN ID-DEĊIŻJONI:
   Artikolu 1
   Id-Dikjarazzjoni dwar l-espansjoni tal-ITA u l-iskedi preżentati skont il-paragrafu 5 tagħha huma b'dan approvati f'isem l-Unjoni Ewropea.
   It-test tad-Dikjarazzjoni dwar l-espansjoni tal-ITA, u l-Hemżiet magħha huma mehmużin ma' din id-Deċiżjoni.
   Artikolu 2
   Il-Kummissjoni qiegħda b'dan tiġi awtorizzata tippreżenta lill-Organizzazzjoni għall-Kummerċ Dinji l-modifiki meħtieġa fl-Iskeda tal-Unjoni annessa mal-GATT 1994 kif stipulat fl-iskeda tal-Unjoni CLXXIII (G/MA/TAR/RS/357/corr.1).
   Artikolu 3
   Il-President tal-Kunsill għandu jaħtar lill-persuna jew persuni bis-setgħa li jiddepożitaw, f'isem l-Unjoni, l-istrument ta' aċċettazzjoni previst fil-paragrafu 9 tad-Dikjarazzjoni dwar l-espansjoni tal-ITA (2).
   Artikolu 4
   Id-Dikjarazzjoni dwar l-espansjoni tal-ITA ma għandhiex tiġi interpretata bħala li tagħti xi drittijiet jew timponi xi obbligi li jistgħu jiġu invokati direttament quddiem il-qrati tal-Unjoni jew ta' Stat Membru.
   Artikolu 5
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fil-Lussemburgu, is-17 ta' Ġunju 2016.

            Għall-Kunsill

            Il-President

         J.R.V.A. DIJSSELBLOEM

      (1)  Kunses tat-8 ta' Ġunju 2016 (għadu mhux ippubblikat fil-Ġurnal Uffiċjali).

      (2)  Id-data tad-dħul fis-seħħ tad-Dikjarazzjoni ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.